text: Skål! Syd- og Sønderjylland lancerer rekordmange nye øl
  05 april 2017 kl. 13.55
  I 2016 blev der lanceret 81 nye øl fra Syd- og Sønderjylland, og det er en ny rekord. 
  Batch No 900 Smoked Vadehav, Lady Boy Direktørens Pilsner og Æ’mæsk er alle navne på nye øl, der blev lanceret i 2016. Og faktisk er de en del af en rekord.
  Syd- og Sønderjylland slog sin egen rekord for, hvor mange øl der blev lanceret på ét år. Året inden blev der lanceret 39 øl fra Syd- og Sønderjylland, så der er sket en fordobling fra 2015 til 2016, det viser en opgørelse fra Beerticker.
  Særligt Fanø Bryghus var med til at nå rekorden, de fik nemlig lanceret hele 28 øl i 2016. Derudover kom to nye bryghuse til. Det var Aarø Bryghus på Aarø og Hop Bottle Brewery i Vejle.
  
  